ועדת הכלכלה, כנסת 17, פרוטוקול מספר 192, 2007-02-14 10:45

משה כחלון: שלום לכולם.

משה כחלון: אני פותח את ישיבת ועדת הכלכלה.

משה כחלון: על סדר היום הצעת חוק הרשות השנייה לטלוויזיה ולרדיו (תיקון – הארכת זיכיון לשידורי רדיו אזורי) של חבר הכנסת אמנון כהן.

משה כחלון: בעבר היה גם חבר הכנסת גלעד ארדן, אבל הוא משך את שמו מהצעת החוק.

משה כחלון: קיימנו מספר דיונים והודעתי שהיום תתקיים הצבעה בלבד.

משה כחלון: הבמה שלך, היועצת המשפטית של הוועדה.

אתי בנדלר: ב-12 בפברואר הפצתי לחברי הוועדה חוות דעת, שבה הבעתי את דעתי שהצעת החוק כפי שהיא לפניכם היום איננה יכולה לעמוד במבחני חוקתיות.

אתי בנדלר: כלי תקשורת, ובכלל זה רדיו, הוא כלי רב עוצמה.

אתי בנדלר: אין תֵמה שהמחזיקים בכלי הזה מבקשים להמשיך ולהחזיק בו באופן בלעדי ולא להעביר את הזכות להתחרות על היכולת להחזיק בו – גם לאחרים.

אתי בנדלר: השאלה היא האם ראוי שחברי הכנסת ימנעו את האפשרות הזאת מאחרים.

אתי בנדלר: נפרסו מספר נימוקים לעניין בפני חברי הוועדה.

אתי בנדלר: לצערי, ככל שאני עיינתי בכל אותם נימוקים שעמדו בפני הוועדה, הן התשתית העובדתית שהובאה בפניכם איננה תומכת באותם נימוקים – לא בנושא של תדרי רדיו פנויים; לא בנושא השידורים הפירטיים; לא בנושא הקשיים הכלכליים – אלה שלושת הנימוקים שהובאו בפני חברי הוועדה.

אתי בנדלר: כולנו נאמני הציבור: אני כעובדת מדינה שמשתדלת לתת את מיטב שירותי הייעוץ לחברי הכנסת, וודאי אתם.

אתי בנדלר: אני מבקשת שתשקלו בכובד ראש את הנימוקים שהעליתי בפניכם.

דוד טל: האם קראת את חוות הדעת של פרופ' שטרית?

אתי בנדלר: בחוות הדעת שלי התייחסתי מפורשות לחוות הדעת הזאת.

אתי בנדלר: הצבעתי על נימוקי חוות הדעת באופן מפורש, דיברתי גם בישיבה הקודמת.

אתי בנדלר: לדעתי, בטרם הצבעה צריכה להיות תשובה לנימוקים שהעליתי.

אמנון כהן: אני מודה ליועצת המשפטית של הוועדה על המקצועיות ועל הליווי.

אמנון כהן: היא עשתה עבודה רצינית.

אמנון כהן: אני רוצה לציין שהחוק הזה לא מאריך שום דבר, אלא מסמיך את מועצת הרשות השנייה.

אמנון כהן: לכן בקריאה הראשונה נצביע כמו שזה.

אמנון כהן: החוק מסמיך את הרשות השנייה שתעשה עבודה מקצועית, ואז תחליט – אם בכלל ולכמה זמן.

אמנון כהן: לכן פה לא צריך לעשות הטעיות, אנחנו לא מאריכים שום דבר, אלא מסמיכים.

משה כחלון: תודה רבה.

משה כחלון: מי בעד הצעת החוק כפי שהיא?

לאה ורון: אני אומרת מי מצביע במקום מי: חבר הכנסת מגלי והבה מצביע במקום חבר הכנסת יואל חסון; חברת הכנסת לנדבר במקום ישראל חסון; חבר הכנסת כץ מצביע במקום גלעד ארדן; וחבר הכנסת נודלמן במקום רונית תירוש.

משה כחלון: מי בעד הצעת החוק?

משה כחלון: בעד – 12; נגד - אין; נמנע – 1.

משה כחלון: 12 בעד הצעת החוק.

משה כחלון: אני נמנע.

משה כחלון: הצעת החוק עברה.

משה כחלון: הישיבה נעולה.